রাজনীতির কারবারিদের একাংশ মনে করছেন, বিহারে ‘মহাজোটে’র বিপুল জয়ের পর জাতীয় রাজনীতিতে আলোচনার কেন্দ্রে নতুন করে চলে এসেছেন লালুপ্রসাদ এবং নীতীশ কুমার। এই পরিস্থিতিতে সৈফৈ মহোৎসবকে কেন্দ্র করে প্রচারের আলো পেতে সক্রিয় হয়েছেন সমাজবাদী পার্টির প্রধান।
রবিবার ৭৭’এ পা দেবেন উত্তরপ্রদেশের প্রাক্তন মুখ্যমন্ত্রী। শনিবার থেকেই তাঁর পৈত্রিক গ্রাম সৈফৈয়ে দু’দিনের ‘মহোৎসবে’র সূচনা হয়েছে। সৈফৈয়ের অ্যাথেলেটিক্স স্টেডিয়ামে আজ সংগীত পরিবেশন করেন অস্কারজয়ী সংগীত পরিচালক এ আর রহমান। আগামিকাল হাজির থাকতে পারেন অমিতাভ বচ্চন, তাঁর স্ত্রী তথা সমাজবাদী পার্টির সাংসদ জয়া, অভিনেতা সলমন খান এবং হৃতিক রোশন। বিভিন্ন রাজনৈতিক দলের নেতা, শিল্পপতি, বিদেশি প্রতিনিধি-সহ অভ্যাগতের সংখ্যা প্রায় এক লক্ষ।
জন্মদিন উপলক্ষে ইটাওয়া জেলার ওই গ্রাম কার্যত সমাজবাদী পার্টির লাল-সবুজ রঙের কাপড়ে মুড়ে ফেলা হয়েছে। প্রতিটি রাস্তাতেই তৈরি হয়েছে সুদৃশ্য তোরণ। ঝোলানো হয়েছে ফুলের মালা। ‘বার্থ ডে বয়’ মুলায়ম আজ সন্ধ্যায় সৈফৈ যান। সেখানে তাঁকে ঘিরে ছিল অনুগামীদের উল্লাস। রীতি মেনে আজ ৭৬ কিলোগ্রামের কেক কেটেছেন মুলায়ম।
সমাজবাদী পার্টির ‘নেতাজি’র জন্মদিনের উৎসবে বিপুল খরচ নিয়ে আজ সরব হয়েছে বিরোধীরা। উত্তরপ্রদেশ বিজেপি’র মুখপাত্র বিজয়বাহাদুর পাঠক আজ বলেন, ‘‘মুলায়মের ছেলে, উত্তরপ্রদেশের মুখ্যমন্ত্রী অখিলেশ রাজ্যের ৭৫টি জেলার মধ্যে ৫০টি’কে খরাকবলিত বলে ঘোষণা করেছেন। তাহলে কোন যুক্তিতে কোটি কোটি টাকা খরচ করে উৎসব হচ্ছে!’’